SL Uradni list Evropske unije C 138/7

Štirinajsto poročilo o napredku pri izvajanju Strategije EU za boj proti nedovoljenemu kopičenju in trgovini z osebnim in lahkim orožjem (SALW) ter pripadajočim strelivom (2012/II)

2013/C 138/03

I. UVOD

Štirinajsto poročilo o napredku pri izvajanju strategije SALW zajema dejavnosti EU v drugi polovici leta 2012 (od 1. julija 2012 do 31. decembra 2012). Pripravila sta ga oddelek ESZD za neširjenje orožja in razorožitev v sodelovanju z drugimi ustreznimi službami ESZD in Evropske komisije. EU je v obravnavanem obdobju še naprej spodbujala obravnavo vprašanja osebnega in lahkega orožja (SALW) v vseh večstranskih forumih in v svojem političnem dialogu s tretjimi državami v okviru ustreznih mednarodnih instrumentov, kot je akcijski program ZN za preprečevanje vseh vidikov nezakonite trgovine z osebnim in lahkim orožjem, boj proti njej in njeno izkoreninjenje. EU je julija 2012 zlasti dejavno sodelovala v pogajanjih ZN glede pogodbe o trgovini z orožjem, avgusta 2012 pa na drugi pregledni konferenci o akcijskem programu ZN za preprečevanje vseh vidikov nezakonite trgovine z osebnim in lahkim orožjem, boj proti njej in njeno izkoreninjenje. V zadevnem obdobju je EU nadaljevala izvajanje več projektov, povezanih s preprečevanjem nedovoljene trgovine in čezmernega kopičenja SALW, ter začela pripravljati nove pobude, ki jih bo še naprej razvijala v naslednjih mesecih.

II. IZVAJANJE AKCIJSKEGA NAČRTA, OPREDELJENEGA V STRATEGIJI EU O SALW

II.1 Učinkovito večstransko sodelovanje pri oblikovanju mednarodnih, regionalnih in nacionalnih mehanizmov za boj proti ponudbi in destabilizirajočemu širjenju SALW ter pripadajočega streliva

(a) Izvajanje akcijskega programa ZN za preprečevanje vseh vidikov nezakonite trgovine z osebnim in lahkim orožjem, boj proti njej in njeno izkoreninjenje, sprejetega leta 2001

EU je dejavno sodelovala na Konferenci Združenih narodov za pregled napredka pri izvajanju akcijskega programa za preprečevanje vseh vidikov nezakonite trgovine z osebnim in lahkim orožjem, boj proti njej in njeno izkoreninjenje, ki je bila od 27. avgusta do 7. septembra 2012 v New Yorku.

Na podlagi delovnega dokumenta EU, ki je bil sprejet na ravni Sveta in predložen pregledni konferenci (na voljo na spletni strani http://www.poa-iss.org/RevCon2/documents/), je EU dejavno sodelovala pri pogajanjih o izjavi, o načrtih za izvajanje akcijskega programa in mednarodnega instrumenta za izsleditev ter pri pogajanjih o načrtovanju sestankov v zvezi z akcijskim programom v naslednjih šestih letih. EU je pozdravila dejstvo, da je bilo na pregledni konferenci mogoče doseči soglasje glede navedenih končnih dokumentov, in izrazila prepričanje, da bodo rezultati konference vsem zadevnim akterjem v prihodnje v pomoč pri okrepitvi celovitega in učinkovitega izvajanja akcijskega programa.

V okviru izvajanja Sklepa Sveta v podporo dejavnostim Urada ZN za razorožitev pri izvajanju akcijskega programa (Sklep Sveta 2011/428/SZVP z dne 18. julija 2011) so se nadaljevale dejavnosti za izboljšanje spletnega podpornega sistema za izvajanje (http://www.poa-iss.org), zlasti kar zadeva orodje „uskladitev potreb in sredstev“ za pomoč pri usklajevanju mednarodnih prizadevanj za učinkovito izvajanje akcijskega programa. V Nairobiju je 14. in 15. avgusta 2012 potekal regionalni seminar o izvajanju akcijskega programa za afriške subregije, s ciljem doseči napredek pri izvajanju akcijskega programa na regionalni ravni in pomoč pri pripravah na drugo pregledno konferenco o akcijskem programu. Na seminarju je bil sprejet končni dokument na podlagi podrobnih razprav o temah osnutka končnih dokumentov pregledne konference.

Subregionalne skupine, ki jih sestavljajo države članice ECOWAS, RECSA, SADC in ECCAS, so prav tako oblikovale svoj zaključek glede subregionalnih prednostnih nalog, ki je priložen glavnemu dokumentu. Načrtuje se regionalno srečanje z Arabsko ligo, namenjeno regionalnemu izvajanju akcijskega programa in rezultatom druge pregledne konference.

(b) Pogodba o trgovini z orožjem

EU je tudi v drugi polovici leta 2012 prizadevanja za pogodbo o trgovini z orožjem obravnavala kot prednostno nalogo. Proces v zvezi z njo je dosegel odločilno fazo, ko je bila julija 2012 sklicana konferenca ZN, ki ji je bil podeljen mandat za pogajanje o pogodbi.

V obdobju med letoma 2011 in 2012 so Evropska unija in njene države članice močno podpirale prizadevanja za pogodbo o trgovini z orožjem pod vodstvom ZN in v njem sodelovale. V času priprav na konferenco ZN julija 2012 se je namenska podskupina delovnih skupin COARM in CODUN redno sestajala zaradi izmenjave mnenj in usklajevanja stališč ter tako poskrbela, da je EU ostala zelo dejaven in viden akter v prizadevanjih za pogodbo o trgovini z orožjem. Na podlagi usklajenih stališč EU so EU in njene države članice julije 2012 dejavno sodelovale v pogajanjih in opravile obsežna posvetovanja s tretjimi državami, zlasti glavnimi državami proizvajalkami, izvoznicami in uvoznicami orožja ter s predsedujočim konferenci ZN.

Medtem ko EU priznava, da je bil na konferenci ZN dosežen pomemben napredek, pa hkrati tudi obžaluje, da ni bilo mogoče doseči dogovora o končnem besedilu pogodbe. Nadaljevala se bodo okrepljena prizadevanja, da bi se pogajalski proces hitro in uspešno zaključil na končni konferenci ZN marca 2013, s čimer bodo zaključena pogajanja na podlagi osnutka pogodbe z dne 26. julija 2012.

Po sprejetju Sklepa Sveta 2010/336/SZVP z dne 14. junija 2010, katerega cilj je spodbujanje prizadevanj za pogodbo o trgovini z orožjem na podlagi organiziranja vrste regionalnih seminarjev na različnih koncih sveta, je EU začela pripravljati nov sklep Sveta, ki naj bi bil sprejet v začetku leta 2013 in naj bi državam članicam ZN olajšal pripravo konference marca 2013 ter spodbujal izvajanje in splošno uporabo pogodbe o trgovini z orožjem, potem ko bo ta sprejeta.

(c) Izvajanje Protokola Konvencije Združenih narodov proti mednarodnemu organiziranemu kriminalu (UNTOC) o nedovoljeni proizvodnji strelnega orožja ter trgovini z njim

V okviru dolgoročnih ciljev, opredeljenih v instrumentu za stabilnost, se je v drugi polovici leta 2012 nadaljeval triletni projekt (marec 2011–februar 2014) za preprečevanje in zatiranje nedovoljene mednarodne trgovine s strelnim orožjem s spodbujanjem ratifikacije in izvajanja Protokola o nedovoljeni proizvodnji strelnega orožja, njegovih sestavnih delov in streliva ter trgovini z njimi, ki dopolnjuje Konvencijo Združenih narodov proti mednarodnemu organiziranemu kriminalu. Geografsko projekt zajema Zahodno Afriko (Benin, Burkina Faso, Gambija, Gana, Mali, Mavretanija, Senegal, Togo), Južno Ameriko (Argentina, Bolivija, Brazilija, Čile, Paragvaj, Urugvaj) in Karibe (Jamajka). V skladu s ciljem spodbujanja ratifikacije in izvajanja Protokola o strelnem orožju v Latinski Ameriki, na Karibih in Zahodni Afriki je bila zagotovljena tehnična pomoč pri zakonodajnem usklajevanju in razvoju zmogljivosti pri upravljanju SALW. Z izvedbo projekta se povečuje tudi ozaveščenost o vprašanjih SALW, kar naj bi spodbudilo sodelovanje civilne družbe in pregled na tem področju. Med načrtovane dejavnosti sodi izvedba študije o medregionalnem trgovanju s strelnim orožjem, ki bo partnerskim državam služila kot podpora pri oblikovanju politike. Projekt izvaja Urad Združenih narodov za droge in kriminal (UNODC).

EU v okviru dolgoročne komponente instrumenta za stabilnost zagotavlja tudi finančno pomoč u za razvoj in postopno uporabo zbirke podatkov za odkrivanje in sledenje izgubljenega/ukradenega strelnega orožja (iARMS) prek sistema Intrerpol I24/7.

Pilotna faza (2011–2012) je bila usmerjena na iste regije kot projekt UNODC in je vključevala tudi nekatere evropske države (Češka, Hrvaška, Portugalska in Španija). Namen projekta je prispevati k preprečevanju trgovine s strelnim orožjem, in sicer z boljšo regionalno in medregionalno izmenjavo informacij o nedovoljenem strelnem orožju. Pogodba za drugo fazo podpore ovemu sistemu iARMS v okviru dolgoročne pomoči iz instrumenta za stabilnost je bila dogovorjena decembra 2012, veljati pa naj bi začela januarja 2013 (2013–2014), ko se zaključi prva faza pomoči. Cilj druge faze je razširiti funkcionalnost sistema in vsem 190 članicam a zagotoviti dostop do iARMS. Projekt je namenjen izboljševanju zmogljivosti na zadevnem področju, usposabljanju in kriminalističnim obveščevalnim službam za preprečevanje kriminala, povezanega s strelnim orožjem.

(d) Nadzor izvoza

Po zaključku izvajanja Sklepa Sveta 2009/1012/SZVP v prvi polovici leta 2012 je bila zaradi razvoja novega sklopa dejavnosti za ozaveščanje in pomoči opravljena temeljita ocena sklepa Sveta in njegovega učinka. Ta postopek je privedel do sprejetja Sklepa Sveta 2012/711/SZVP, v katerem je predviden nov sklop dejavnosti v podporo tretjim državam, vključno z regionalnimi seminarji, študijskimi obiski, izmenjavo osebja in individualno pomočjo. Sklep Sveta se bo začel izvajati v začetku leta 2013.

(e) Nedovoljena trgovina s SALW po zračni poti

V okviru Sklepa Sveta 2010/765/SZVP o delovanju EU za preprečevanje nedovoljene trgovine z osebnim in lahkim orožjem po zraku, katerega cilj je bil izboljšati orodja in metode mednarodnih in nacionalnih akterjev za učinkovito spremljanje in odkrivanje sumljivih zrakoplovov, ki se verjetno ukvarjajo z nedovoljeno trgovino z osebnim in lahkim orožjem, se je do 30. decembra 2012 nadaljevalo izvajanje projekta Mednarodnega mirovnega raziskovalnega inštituta v Stockholmu (SIPRI).

V Združenih narodih v New Yorku je bil od 28. do 29. avgusta 2012 organiziran strokovni seminar o sankcijah ZN in trgovini po zraku. Dogodka se je udeležilo okoli 100 strokovnjakov s področja spremljanja sankcij, civilnega letalstva, vzdrževanja miru, kriznega upravljanja, razoroževanja, letal za zbiranje obveščevalnih podatkov, širjenja orožja, nadzora izvoza, obrambe, kazenskega pregona, carine in varnosti. Drugi strokovni seminar, katerega glavni temi sta bili trgovina po zraku in vzdrževanje miru, je potekal 30. in 31. oktobra 2012 v etiopskem glavnem mestu Adis Abeba, na njem pa so sodelovali mednarodni, regionalni in nacionalni strokovnjaki ter predstavniki Afriške unije ter drugih regionalnih organizacij in držav z ogroženih območij. Oba seminarja sta pripomogla k določitvi najboljših praks na področju učinkovite izmenjave informacij, orodij in tehnik za boljše spremljanje in odkrivanje tovornih letalskih akterjev, ki s ukvarjajo s pretokom blaga, ki ogroža stabilnost, po zraku ter spremljanje sankcij in preiskovalnih tehnik v zvezi s trgovino v okoljih, kjer potekajo dejavnosti vzdrževanja miru. V vrsti strokovnih seminarjev je bilo med drugim sprejeto priporočilo o zagotovitvi trajnejših orodjih in sredstev skupinam ali odborom strokovnjakov, ki podpirajo delo odborov za sankcije Združenih narodov.

Posodobljene so bile programska oprema za sistem ocenjevanja spremljanja letal in tozadevne zbirke podatkov, da bi odražale dejansko stanje glede groženj, ki so posledica zaostrovanja sporov v Sahelu in Siriji proti koncu obdobja izvajanja projekta. Objavljen je bil tudi priročnik za odkrivanje trgovine z orožjem po zraku, ki je bil razdeljen med posvetovanji in dogodki, organiziranimi v drugi polovici leta 2012.

II.2 SALW v okviru političnega dialoga s tretjimi državami in z regionalnimi organizacijami, klavzule o SALW

Vprašanja v zvezi z SALW so bila vključena na dnevni red številnih rednih političnih dialogov EU s tretjimi državami in v sodelovanje z regionalnimi organizacijami. Srečanja v okviru političnega dialoga o neširjenju orožja, razoroževanju in nadzoru orožja so bila na ravni delovnih skupin Sveta organizirana z Republiko Korejo (Dunaj, 18. septembra 2012) in Ukrajino (Bruselj, 6. novembra 2012), poleg tega pa so redno potekala neformalna posvetovanja med drugim z Indijo, Japonsko, Južno Afriko in drugimi državami. V Bruslju je bil 17. decembra 2012 organiziran dialog EU-27-ZDA, ki je zajemal vse pomembne teme neširjenja orožja, razoroževanja in nadzora orožja.

V skladu s sklepi Sveta o vključitvi elementa SALW v sporazume med EU in tretjimi državami, sprejetimi decembra 2008, trenutno potekajo pogajanja z Afganistanom, Avstralijo, Brunejem, Kanado, Kazahstanom, Malezijo, državami Mercosurja, Novo Zelandijo in Singapurjem o vključitvi elementa SALW v njihove sporazume z EU.

II.3 Posebna projektna pomoč EU tretjim državam in regionalnim organizacijam

(a) Zahodni Balkan

I. EU je še naprej finančno podpirala prizadevanja za demilitarizacijo na področju SALW, zlasti prek izvajanja Sklepa Sveta 2010/179/SZVP v podporo dejavnostim SEESAC na Zahodnem Balkanu, ki je bil sprejet marca 2010. Izvajanje Sklepa Sveta je bilo uspešno sklenjeno z dokončanjem še potekajočih dejavnosti v zvezi z izboljšanjem upravljanja zalog streliva ter uničenjem presežkov v Bosni in Hercegovini, na Hrvaškem in v Srbiji. V Bosni in Hercegovini so bila decembra 2012 uspešno zamenjana vrata v štirih skladiščih za SALW in strelivo. Skupno je bilo zamenjanih 41 vrat, ki zagotavljajo dostop do zalog. Skupaj z izboljšavami varnostnih predpisov za centralno skladišče SALW in streliva hrvaškega ministrstva za notranje zadeve (MURAT) in posodobitvami varnostne infrastrukture skladišča streliva Taras v lasti črnogorskega ministrstva za obrambo so posodobitve bistveno izboljšale zaščito zalog na Zahodnem Balkanu. Posodobitve infrastrukture je z oblikovanjem in izvedbo obsežnega 3-modulnega usposabljanja dopolnil razvoj zmogljivosti na področju upravljanja zalog. Skupaj 58 članov operativnega osebja iz Bosne in Hercegovine, Hrvaške, Črne gore, Srbije in Nekdanje jugoslovanske republike Makedonije je bilo usposobljenih za načrtovanje in upravljanje lokacij zalog, upravljanje inventarja in računovodske postopke ter tehnične vidike skladiščenja zalog in prevoza SALW in pripadajočega streliva. Presežne zaloge SALW ministrstev za notranje zadeve Hrvaške in Srbije so bile z uničenjem 78 205 kosov orožja bistveno zmanjšane. Na Hrvaškem je uničenje 4 620 kosov SALW v obdobju od julija do decembra 2012 skupno število uničenega orožja na podlagi sklepa Sveta povečalo na 32 920 kosov, s čimer je bilo ciljno število uničenega orožja preseženo za 2 982 kosov. V Srbiji se je z uničenjem 17 000 kosov SALW decembra 2012 skupno število uničenega orožja na podlagi sklepa Sveta povečalo na 45 285. Na Hrvaškem je bilo po kampanjah za ozaveščanje, ki so bile končane decembra 2011, v prvih mesecih leta 2012 zbranih dodatnih 186 kosov nezakonitega avtomatskega orožja, 1 539 kosov nezakonitega kasetnega orožja, 201 kos zakonitega orožja, 679 463 kosov streliva in 96,79 kg eksplozivnih sredstev. V zvezi z označevanjem in sledenjem so v Nekdanji jugoslovanski republiki Makedoniji posodobitve programske opreme pripomogle k izboljšanju nacionalnega sistema za registracijo in identifikacijo orožja ter s tem k njegovemu popolnemu delovanju. V Črni gori je bil razvit in uveden nov elektronski sistem za registracijo orožja. Na splošno so dejavnosti v okviru sklepa Sveta bistveno pospešile izvajanje strategije EU za boj proti SALW na Zahodnem Balkanu.

II. EU razmišlja tudi o nadaljnjih ukrepih, in sicer prek kratkoročne komponente instrumenta, za izboljšanje zaščite, varnosti in razvojnih perspektiv za posameznike in lokalne skupnosti, ki bi bili žrtve naključnih eksplozij v skladiščih streliva v Bosni in Hercegovini. Projekt, ki ga bo izvedel UNDP, bo združeval uničenje nestabilnega in izredno nevarnega streliva ter izboljšanje varnostnih standardov v skladiščih streliva. V okviru programa bo poleg tega zagotovljena pomoč za boljši mehanizem inšpekcij in preverjanja streliva pri vladi BiH ter za poglobitev pravnega in upravnega strokovnega znanja ter dobre prakse znotraj organov.

(b) Območje OVSE

EU je oktobra 2012 sprejela sklep Sveta v podporo dejavnostim za zmanjšanje tveganja zaradi nezakonite trgovine in čezmernega kopičenja SALW na območju OVSE (Sklep Sveta 2012/662/SZVP). Ta sklep Sveta bo med drugim pripomogel k večji varnosti skladišč zalog SALW v Belorusiji in Kirgizistanu, uničenju presežnega SALW v teh dveh državah, da bi preprečili morebitno nezakonito trgovanje z njim, ter uvedbi aplikacije za upravljanje zalog SALW, s katero naj bi izboljšali upravljanje zalog, vodenje evidenc in sledljivost SALW v več državah OVSE.

(c) Afrika

I. V drugi polovici leta 2012 se je začel izvajati Sklep Sveta 2012/121/SZVP v podporo dejavnostim za spodbujanje dialoga in sodelovanja med EU, Kitajsko in Afriko na področju nadzora nad konvencionalnim orožjem. Prvo srečanje strokovne delovne skupine je potekalo 13. novembra 2012 v Bruslju, 14. novembra 2012 pa mu je sledil seminar o ATT, ki so se ga udeležili člani strokovne delovne skupine, uradniki, strokovnjaki in člani možganskih trustov iz Afrike, Kitajske in držav članic EU ter institucij EU. Oba dogodka sta pripomogla k medsebojnemu razumevanju med afriškimi, evropskimi in kitajskimi sogovorniki o posameznih stališčih v procesu ATT in o vprašanjih v zvezi s konvencionalnim orožjem na splošno. Na prvem srečanju strokovne delovne skupine je bil poleg tega sprejet delovni načrt za naslednjih šest mesecev z organizacijo nadaljnjih dogodkov za ozaveščanje o ATT na Kitajskem in v Afriki ter vzpostavitvijo skupnega raziskovalnega centra Afrike, EU in Kitajske za konvencionalno orožje.

II. EU je v okviru dolgoročne komponente instrumenta za stabilnost nadaljevala izvajanje projekta v podporo boju proti nedovoljenemu kopičenju strelnega orožja in streliva ter trgovini z njim v Afriki, in sicer prek Regionalnega centra za osebno in lahko orožje (RECSA), ki je v Nairobiju. Ta projekt prispeva k izvajanju mirovne in varnostne komponente v okviru skupne strategije Afrike in EU. Med glavne dejavnosti sodijo institucionalna okrepitev ciljnih držav in RECSA, spodbujanje učinkovitega upravljanja SALW (označevanje orožja, evidentiranje, upravljanje zalog in njihovo uničenje) ter pridobivanje informacij o SALW. Trenutna podpora Regionalnemu centru za osebno in lahko orožje naj bi se zaključila junija 2013 po končani preučitvi stopnje izvajanja regionalnih in mednarodnih zavez glede SALW v podsaharskih državah. Druga faza podpore, ki jo bo EU namenila Regionalnemu centru za osebno in lahko orožje, je bila dogovorjena decembra 2012 in se bo začela izvajati po zaključku trenutnega projekta julija 2013.

III. Na številnih srečanjih na različnih ravneh so potekale razprave o vprašanju nezakonitega širjenja SALW v Libijo in iz nje, EU pa pripravlja sklep Sveta v podporo tozadevnim prizadevanjem. Septembra 2012 se je z izobraževanjem civilnega prebivalstva v Libiji o tveganjih, povezanih s SALW, s katerim naj bi pomagali zmanjšati število z njim povezanih nesreč in njegovo vidno prisotnost, že začel izvajati skupni projekt DanChurchAid (DCA) in Danskega sveta za begunce (Danish Refugee Council — DRC), ki se financira v okviru kratkoročne komponente instrumenta za stabilnost. DCA se bo pri lokalnih oblasteh poleg tega zavzel za ukrepe za varno upravljanje SALW, ki naj bi pripomogli k preprečevanju oboroženega nasilja.

IV. Druga dva projekta v afriških državah, ki se financirata v okviru kratkoročne komponente instrumenta za stabilnost, sta namenjena podpori pomoči (1) vladi Južnega Sudana glede nadzora orožja, zlasti z ukrepi za povečanje zmogljivosti, s katerimi naj bi se na miren način zmanjšalo število nenadzorovanega SALW v lasti civilistov v Južnem Sudanu; in (2) nigerski vladi pri učinkovitemu izvajanju njenih zavez, sprejetih na konvenciji ECOWAS o SALW, in akcijskega programa ZN. Oba projekta izvaja UNDP.

(d) Srednja Amerika

EU je nadaljevala z izvajanjem projekta za podporo Srednjeameriškemu programu za nadzor nad osebnim in lahkim orožjem (CASAC). Prek dolgoročne komponente instrumenta za stabilnost se je septembra 2012 s komisijo za varnost Integracijskega sistema Srednje Amerike (SICA) kot izvedbenim partnerjem začela druga faza podpore v okviru projekta, ki ga je prvotno izvajal UNDP. Cilj prispevka projekta EU k pobudi CASAC je vzpostavitev temeljev regionalne strukture in dolgoročne strategije za preprečevanje nedovoljene trgovine s strelnim orožjem v Srednji Ameriki, tako na nacionalni kot na regionalni ravni.

Projekt se izvaja v Srednji Ameriki in sosednjih državah, vključno s karibskim območjem (s posebnim poudarkom na naslednjih državah: Belize, Gvatemala, El Salvador, Honduras, Nikaragva, Kostarika in Panama). Med glavne dejavnosti sodijo regionalne in nacionalne kampanje in konference za ozaveščanje javnosti, okrepitev nacionalnih usklajevalnih mehanizmov in registrskih sistemov, čezmejni projekti ter usposabljanja na različnih področjih.

Prek kratkoročne komponente instrumenta za stabilnost se podpora namenja tudi Instituto de Enseñanza para el Desarrollo Sostenible pri izvajanju tistih delov varnostne strategije Srednje Amerike, ki se nanašajo na SALW.